钦定古今图书集成/明伦汇编/官常典/第603卷 > 卢翊
## 钦定古今图书集成/明伦汇编/官常典/第603卷 > 卢翊

按《苏州府志》：“翊字凤翀，常熟人。父琮，海阳令，尝平反
死罪二十人，以直道忤其守，罢官。翊，弘治庚戌进士，
授新喻令，转获嘉，以荐拜御史，巡按广西。省当猺獞
窃发，翊加意抚辑，被旨录戎功。时逆瑾擅国，以苛刻
立威取赂。会省城火，瑾论翊失救罪停官。瑾败，上念
翊前劳，赐织绮，改任四川，兼视水利。蜀有都江堰，翊”
疏凿之，岁连大熟、天全六番招讨司，统碉门土军，以
重敛为乱。镇巡官议进兵，翊以为非计，乃属翊招抚
之，皆诣军门降。事闻，诏益翊俸银。瞿塘千户徐启白
昼行劫，官追之，则深入险阻。翊访其所善指挥某，诱
出而缚之。迁副使，守御松潘。其地介羌戎，为全蜀屏
蔽。松守卒自成都调分诸戍，劳逸不均，卒怨多逃。翊
白之抚臣，为更定戍法。每戍至其长，敛索无艺，卒辄
引入熟番称贷。番利重，息与之，稍不入，则引众来取。
卒或转贷，缘隙构乱。翊严其禁，乱始弭。松常患粮饷
弗及，积逋至六十馀万，道远难致，揽户出为奸利，运
者多破产。翊治揽户以重比，由是粮馈以时至。自小
河抵栈阁久废坏。翊调工治之，道乃通。土人名为“卢
崖阁。”龙州之西有铁索桥，土官叛乱，多断桥以守。翊
命益其索而上施板，行者称便。翊在边，将有殊，擢副
都御史。马昊旧与翊同事，以奇功骤迁，巡抚两川。马
受旨。寇平，当驻松，畏难不至，翊躬至绵州趣之。马怨，
翊奏调川南。朝廷深知翊事，迁为云南参政。翊久更
边任，凡事务持重博谋。宾川、洱海之界有铁索诸种，
每岁导他寇入扰云南，议以兵剿之。翊条其利害，谓
“寇未易殄，请于姚安界中创大堡，择将率其属以守。
仍谕各堡相机坚城濬川，寇窃发则相狙击，使敌彼
此不得合，可以取胜。”镇、巡官用其议行之。洱海之西
常苦旱，其地有品甸、开㱔二陂，可以储水。安南陂诸
处有美泉可灌溉。翊谕民治二陂，筑梁王山坝障水
以入田。岁比登，公私有储粟。当道交荐之，迁广西右
布政，道卒。